Seattle

Seattle on linn Ameerika Ühendriikides Washingtoni osariigis, Kingi maakonna halduskeskus.

Seattle on rahvaarvult osariigi ja USA Pacific Northwesti regiooni suurim linn. Linn asub Pugeti väina ja Washingtoni järve vahel, umbes 155 km USA-Kanada piirist lõuna pool.

Seattle'it tuntakse kui grungemuusika, Jimi Hendrixi, Boeingi, Starbucksi, Amazon.comi ja Microsofti sünnilinna. Linna ametlik hüüdnimi on Smaragdilinn (Emerald City), kuid seda hüütakse ka Vihmaseks linnaks (Rainy City). Kunagisest metsatööliste linnast on tänaseks saanud üks USA olulisemaid kultuuritrendide suunajaid ning noorusliku ettevõtluse ja kõrgtehnoloogia keskusi.

Ajalugu

Inimasustus on praeguse Seattle'i alal olnud juba vähemalt 4000 aastat, eurooplased jõudsid sinna alles 19. sajandi keskel, kui pettunud California kullaotsijad põhja poole suundusid. Seattle sai nime indiaanipealik Noah Sealthi järgi. Asustus rajati 1850. aastatel, linnastaatuse sai Seattle 1869. aastal.

Seattle'i ajaloo suuremateks sündmusteks on olnud 1889. aasta tulekahju, 1909. aasta Alaska-Yukon-Pacificu näitus, 1919. aastal toimunud USA esimene üldstreik, 1962. aasta maailmanäitus (Century 21 Exposition), 1990. aasta Hea Tahte mängud ja 1999. aasta Maailma Kaubandusorganisatsiooni (WTO) tippkohtumine, millega kaasnesid suured meeleavaldused.

Majandus

Seattle on paljude tuntust kogunud firmade kodulinn. Linna jõukus on kasvanud ja kahanenud lainetena. Asustuse algusaastatel sai linn elatise metsatööstusest. 19. sajandi lõpus lisas majandusele hoogu Klondike'i kullapalavik, mis muutis linna tähtsaks transpordisõlmeks. 20. sajandi alguses saabus laevaehituse õitseaeg. Transpordifirma UPS asutas muide 1907. aastal 19-aastane Seattle'i noormees sõbralt laenatud 100 dollariga. 

Pärast Teist maailmasõda hakkas kiirelt laienema Boeingi lennukitootmine. Seattle oli Boeingi ametlik kodulinn kuni 2001. aastani, mil firma peakontor koliti Chicagosse. Lennukeid toodetakse aga siiani Seattle'i piirkonnas Rentoni ja Everetti tehastes.

1960. ja 1970. aastatel toimus linna arengus tagasilöök ja paljud elanikud lahkusid parematele jahimaadele. Siis aga algas tormakas areng tänu sellistele tarkvara- ja telekommunikatsioonifirmadele nagu Microsoft, Amazon.com, RealNetworks, AT&T Wireless, T-Mobile jt. 

Seattle'i elanikke peetakse suurteks kohvijoojateks. Selles võib oma roll olla ka ilmselt maailma tuntuimal kohvikuketil Starbucks.

Seattle on kodulinnaks ka kaubamajaketile Nordstrom, lennundusfirmale Alaska Airlines ja kindlustusfirmale Safeco. Seattle'i sadam on siiani oluline transpordisõlm.

Rahvastik

Seattle'i linnastusse kuuluvad Tacoma, Bellevue ja Everett, linnastus elab umbes 3,2 miljonit inimest.
Umbes 73,4% elanikest on valged; see näitaja on üks kõrgemaid USA suurlinnade hulgas. Linnas on palju aasia päritoluga elanikke.

Hiljutised uurimused näitavad, et Seattle torkab USA suurlinnade hulgas silma suurima kirjaoskajate osakaalu ja kõige haritumate elanike poolest (48,8%-l üle 25-aastastest elanikest on vähemalt bakalaureusekraad). 
2005. aastal nimetas ajakiri Men's Fitness Seattle'i USA kõige treenituma elanikkonnaga linnaks.

Kultuur
Saja-aastane Seattle'i sümfooniaorkester on üks maailma kõige enam lindistanud orkestreid. Tuntud on ka Seattle'i ooperiteater ja Pacific Northwesti balletiteater. 

Linna juhtiv ajaleht on päevaleht Seattle Times.

Seattle'is asub üks USA mainekamaid ülikoole, Washingtoni Ülikool.

Linnas on neli põhiliiga spordivõistkonda – Seattle Mariners (pesapalliliiga MLB), Seattle Seahawks (ameerika jalgpalli liiga NFL), Seattle SuperSonics (korvpalliliiga NBA) ja Seattle Storm (naiste korvpalliliiga WNBA).

Seattle on grungemuusika kodulinn, kust on pärit Nirvana, Pearl Jam, Alice in Chains ja Soundgarden.

Vaatamisväärsused

Seattle'i tuntuim vaatamisväärsus on 184 meetri kõrgune Space Needle, mis ehitati 1962. aasta maailmanäituse auks. Väga populaarne nii kohalike elanike kui ka turistide hulgas on Seattle'i turg, Pike Place Market.

Viited

Välislingid 
 Linna koduleht

Washingtoni linnad